
 Alexander episcopus, servus servorum dei, dilectis filiis Henrico abbati monasterii sancte marie Morimundensis ejusque fratribus tam presentibus quam futuris regularem vitam profectis, IN PERPETUUM. 
 Religiosam vitam eligentibus apostolicum suffragium tanto propensius exhibere compellimur, quanto ad exesequendum religionis propositum quod presumpserunt, majori pace indigent et quiete. Ea  propter, dilecti in Domino filii, vestris justis postulationibus clementer annuimus et monasterium beate Marie semper virginis in quo divino estis obsequio mancipati sub beati Petri et nostra protectione  suscipimus et presentis scripti privilegio communimus. In primis siquidem statuentes ut ordo monasticus qui secundum Deum et beati Benedicti regulam et institutionem Cisterciensium fratrum in  eodem monasterio institutus esse dinoscitur, perpetuis ibidem temporibus inviolabiliter observetur. Preterea quascumque possessiones, quecumque bona idem monasterium in presentiarum juste et canonice possidet aut in futurum concessione pontificum, largitione regum vel principum, oblatione fidelium seu aliis justis modis, prestante Domino, poterit adipisci,  firma vobis vestrisque successoribus et illabata permaneant. 
In quibus hec propriis duximus exprimenda vocabulis : locum ipsum in quo prescriptum monasterium constructum est cum  omnibus pertinentiis suis, abbatiam de Bellavalle, abbatiam de Christa, abbatiam de Campo, abbatiam de Ebera, abbatiam de Theoloco, abbatiam de Clarofonte, abbatiam de Bergis, abbatiam de Bethania, abbatiam de Belloprato, abbatiam de Sancta Cruce, abbatiam de Villario, abbatiam de Coronato, abbatiam de Scala Dei, abbatiam de Bellodono, abbatiam de  Bonofonte, abbatiam de Aquabella, abbatiam de Monte Sancti Georgii, abbatiam de  Francavalle, abbatiam de Valledore, abbatiam de Andrea, abbatiam de Silvacana, abbatiam  de Bellomonte, abbatiam de Salvatione, abbatiam de Sancto Laurentio, grangiam de Waldinvillari, grangiam de Morivalle, grangiam de Doisma, grangiam de Guttis, grangiam  de Anglicuria, grangiam de Grandirivo, grangiam de Griningcurte, grangiam de Respersocampo, grangiam de Andowavra, grangiam de Froalcurte, allodium quoque de  Allevelcurt cum omnibus pertinentiis suis, quattuor patellas salis apud Mediumvicum, domum quandam Metis ex dono Ulrici clerici de Montione, ex dono Galterii de Palatio  domum quandam Treveris, ex dono Riccardi capellani domum quandam Tulli, quicquid habetis in territoriis de Bolmonte, de Romanis, de Montibus, de Deoncurt, de Massincurt, de Goncurt, de Aebruncurt, de Williecurt, de Maisuncellis, de Burgo Sancte Marie, de Clincampo, de Excellebronas, de Praels, de Aurelianidomo, de Riecurt, de Tutelencurt, de Fraesnei, de Danbelen, de Beverennes, de Lineroles, de Danfele, de Rangiscurt, quicquid etiam habetis in terris, aquis, pratis, pascuis, silvis Fulconis de Causeolo, Rainerii de Barbona,  Rainerii de Acrimonte, Wiscardi de Claromonte. 
Sane laborum vestrorum quos propriis manibus aut sumptibus colitis sive de nutrimentis vestrorum animalium nullus omnino a vobis  decimas presumat exigere. Liceat quoque vobis clericos vel laicos e seculo fugientes liberos et absolutos ad conversionem recipere et in vestro monasterio absque contradictione  aliqua retinere. Prohibemus insuper ut nulli fratrum vestrorum, post factam in loco vestro professionem, fas sit de eodem loco absque licentia abbatis sui discedere, discedentem vero sine  communium litterarum vestrarum cautione nullus audeat retinere. Paci quoque et tranquillitati vestre paterna sollicitudine providere volentes, auctoritate apostolica prohibemus ut infra clausuras locorum seu grangiarum vestrarum nullus violentiam vel rapinam sive furtum committere aut ignem apponere seu hominem capere vel interficere audeat. Insuper  etiam auctoritate apostolica prohibemus ut nulli omnino hominum fas sit infra dimidiam leuguam prope monasterium vestrum aliud monasterium vel canonicam  regularem construere, ne occasione illa faciente callidi hostis versutia religionis vestre quies et otium perturbetur. Ad hec presenti scripto sanccimus ut, si episcopus in  cujus parrochia domus vestra fundata est tertio per intervalla temporum cum humilitate et devotione qua convenit requisitus, substitutum abbatem benedicere  forte noluerit, licitum sit eidem abbati proprios novicios benedicere, et alia que ad officium ipsum pertinent exercere, donec idem episcopus duritiam suam recogitet et benedicendum abbatem benedicere non recuset. Sane si episcopi aliquid ab abbatibus vestri ordinis preter obedientiam debitam contra libertatem ordinis a predecessoribus nostris  et a nobis indultam expetierint, liberum sit eisdem abbatibus denegare quod petitur, ne occasione ista predictus ordo qui hactenus liber extitit perpetue servitutis laqueo vinciatur. Decernimus ergo ut nulli omnino hominum liceat prescriptum monasterium temere perturbare aut ejus possessiones auferre vel ablatas  retinere, minuere seu quibuslibet vexationibus fatigare, set omnia integra et illibata serventur, eorum pro quorum gubernatione ac sustentatione concessa sunt usibus omnimodis profutura, salva sedis apostolice auctoritate. Si qua igitur in posterum ecclesiastica secularisve persona, hanc nostre constitutionis paginam sciens, contra eam temere  venire temptaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio  existere de perpetrata iniquitate cognoscat et a sacratissimo corpore ac sanguine Dei et Domini Redemptoris nostri Jhesu Christi aliena fiat atque in extremo examine districte  ultioni subjaceat. Cunctis autem eidem loco sua jura servantibus sit pax Domini nostri Jhesu Christi, quatinus et hic fructum bone actionis percipiant et apud districtum  judicem premia eterne pacis inveniant. AMEN. AMEN. AMEN. 
 (rota) Ego Alexander catholice Ecclesie episcopus ss. (B. V. ) 
 † Ego Manfredus Prenestinus episcopus ss. 
 (ligne laissée en blanc)
 † Ego Albertus presbiter cardinalis tituli Sancti Laurentii in Lucina ss. 
 † Ego Boso presbiter cardinalis Sancte Pudentiane tituli Pastoris ss. 
 † Ego Johannes presbiter cardinalis tituli Sancti Marci ss. 
 † Ego Petrus presbiter cardinalis tituli Sancte Susanne ss. 
 † Ego Jacintus diaconus cardinalis Sancte Marie in Cosmydyn ss. 
 † Ego Cinthyus diaconus cardinalis Sancti Adriani ss. 
 † Ego Laborans diaconus cardinalis Sancte Marie in Porticu ss. 
 † Ego Rainerius diaconus cardinalis Sancti Georgii ad Velum Aureum ss. 
 (ligne laissée en blanc)
 Datum Anagnie, per manum Gratiani, Sancte Romane Ecclesie subdiaconi et notarii, XVIII kalendas februarii, indictione XI, incarnationis dominice anno M° C° LXX° VII°, pontificatus vero ALEXANDRI pape III anno XVIIII. 